Benke László

*Sírás*

Csókjainkban, gyerekünkben

sír a sírás kenyerünkben,

sír, amikor beszélgetünk,

hogyha jövünk, hogyha megyünk,

sír a közel, sír a távol,

isten sír az elmúlásból,

fel-felsír a gondolatban,

sír a földben, sír a magban,

önműködően a gépben

nem találom emberségem,

bólogatok, mint egy robot,

sírok, rívok, undorodok,

szalagján a nagy egésznek

zokognak az alkatrészek,

ordítok a gyűlöletben,

sír az élet, szeretetlen,

hajladozva sír a nádszál,

megaláztál, megaláztál,

olyan szégyen, szinte senki

nem akarja észrevenni,

pipitérben, fényes hóban

sír a szívem, állandóan,

benn a házban sír egy halott,

legyőzöttek, virrasszatok,

anyánk, ha csak megérintem,

felzokog a génjeimben,

sír a cipőm és kabátom,

halálom, ha felpróbálom,

katonák, ha öldökölnek,

sírván sírva könyörögnek,

üvöltsetek föl emberek,

nem sírhatunk helyettetek,

annyi minden gyűlt föl bennem,

abbahagyni lehetetlen,

sír a növény, sír az állat,

nincsen, aki ellenállhat,

sem az álom, sem a való,

túl sok lett a sírnivaló.